**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 11.05.2019, ora 08.00 – 12.05.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 12.05.2019, ora 07.00**

**RÂURI**

Debitele au fost în scădere, exceptând cursurile mijlocii şi inferioare ale: Crişurilor, Mureşului, Begăi, Timişului, Siretului şi Prutului, unde au fost în creştere ca urmare a propagării şi râurile din bazinele Vedea şi din Dobrogea, unde au fost staţionare.

 Debitele se situează, în general, la valori în jurul și peste mediile multianuale lunare, exceptând râurile din bazinele hidrografice Şuşiţa şi Putna, bazinele mijlocii şi inferioare ale: Jiului, Argeşului şi Ialomiţei, bazinul inferior al Oltului şi râurile din Dobrogea, unde se situează la valori cuprinse între 30-90% din acestea.

Din datele primite până la ora 600, se situează peste **COTELE DE ATENŢIE** râurile la stațiile hidrometrice: Tur – Micula (270+26)-jud.SM și Barzava – Partoş (50+44)-jud.TM.

Debitele vor fi în general în scădere, exceptând cusurile inferioare ale Crişurilor, Mureşului, Begăi şi Timişului şi cursul mijlociu şi inferior al Prutului, unde vor fi în creştere prin propagare.

Pe râurile din bazinul Vedea şi pe cele din Dobrogea debitele vor fi staţionare.

Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale pe unele râuri mici din zonele de deal și munte datorate averselor, temporar accentuate, prognozate.

Se va situa peste **COTA DE ATENȚIE** râul la Bârzava la stațiia hidrometrică Partoş (50+20)-jud.TM.

**DUNĂRE**

Debitul la intrarea în ţară (secţiunea Baziaş) în intervalul 11.05 – 12.05.2019 a fost în creștere, având valoarea de 6800 m3/s, sub media multianuală a lunii mai (7250 m3/s).

În aval de Porţile de Fier debitele au fost în creștere.

Debitul la intrarea în ţară (secţiunea Baziaş) va fi în creştere (7000 m3/s).

În aval de Porţile de Fier debitele vor fi în creștere.

**2.** **Situația meteorologică în intervalul 11.05.2019, ora 08.00 – 12.05.2019, ora 06.00**

**ÎN ŢARĂ**

Vremea s-a încălzit ușor față de ziua precedentă în toată țara, devenind normală termic în regiunile vestice și sudice. Cerul a fost variabil în vestul și sud-vestul teritoriului și a prezentat înnorări temporar accentuate în celelalte regiuni și îndeosebi după-amiaza și seara, s-au semnalat averse și frecvente descărcări electrice în cea mai mare parte a Transilvaniei, local în Maramureș, Moldova și Muntenia și pe arii restrânse în Dobrogea. Pe crestele montane înalte, trecător, a mai nins slab la începutul intervalului. Din datele înregistrate de la stațiile meteorologice, au fost consemnate căderi de grindină pe raza județelor Harghita și Brașov, iar izolat cantitățile de apă au depășit 15 l/mp în zona montană și în nordul Dobrogei. Vântul a suflat slab și moderat, cu unele intensificări în zona înaltă a Carpaților Meridionali, unde la rafală s-au atins viteze de până la 85 km/h și, asociat ploilor, mai ales în centrul teritoriului. La ora 21 stratul de zăpadă prezent la munte, la altitudini mari, măsura în platformele stațiilor meteorologice până la 210 cm în Masivul Făgăraș (la stația meteorologică Bâlea-Lac). Temperaturile maxime s-au situat  între 16 grade la Joseni, Târgu Secuiesc și Întorsura Buzăului și 26 de grade la Calafat, iar la ora 06, valorile termice se încadrau între 3 grade la Câmpeni și Petroșani și 17 grade la Oravița și Moldova Nouă. Spre sfârșitul intervalului s-a format ceață izolat în centrul și estul teritoriului.

***Observații:*** începând de ieri dimineață, de la ora 06.00, au fost în vigoare 7 atenționări cod galben pentru fenomene meteorologice periculoase imediate, 3 emise de CNPM București pentru Muntenia, 2 emise de SRPV Sibiu, și câte una de SRPV Cluj și SRPV Bacău.

**LA BUCUREŞTI**

Vremea s-a încălzit față de ziua precedentă, devenind normală termic. Cerul a fost variabil, cu înnorări temporar accentuate la începutul zilei și din nou spre seară și la începutul nopții, când, trecător, a plouat slab. Vântul a suflat slab până la moderat. Temperatura maximă a fost de 21 de grade la Afumați și Băneasa și 22 de grade la Filaret, iar la ora 06.00 se înregistrau 10 grade la Afumați și 11 grade la Filaret și Băneasa.

**3. Prognoza meteorologică în intervalul 12.05.2019, ora 08.00 – 13.05.2019, ora 08.00**

**ÎN ŢARĂ**

Vremea se va încălzi în toate regiunile, devenind ușor mai caldă decât în mod obișnuit la această dată în cele vestice, sud-vestice și centrale. Cerul va avea înnorări temporar accentuate în sud-vestul țării, iar după-amiaza și în zonele de deal și de munte, unde local vor fi ploi slabe, de scurtă durată, însoțite și de descărcări electrice și unele intensificări ale vântului. În restul teritoriului, cerul va fi variabil și astfel de fenomene se vor semnala cu totul izolat. Temperaturile maxime se vor încadra, în general, între 17 și 25 de grade, cu cele mai ridicate valori în vest și sud-vest, iar cele minime vor fi cuprinse între 4 și 15 grade. Dimineața și noaptea, izolat, va fi ceață.

**LA BUCUREŞTI**

Vremea va continua să se încălzească. Cerul va fi variabil, iar vântul va sufla slab și moderat. Temperatura maximă va fi de 23...24 de grade, iar cea minimă de 9...10 grade.

1. ***CALITATEA APELOR***

Nu s-au produs evenimente deosebite.

1. ***CALITATEA MEDIULUI***
2. **În domeniul aerului**

Nu s-au produs evenimente deosebite.

1. **În domeniul solului şi vegetaţiei**

Nu s-au produs evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE